b"\n_START_ARTICLE_\nOrde de la Immaculada Concepci\xc3\xb3\n_START_SECTION_\nOr\xc3\xadgens i fundaci\xc3\xb3\n_START_PARAGRAPH_\nBeatriu de Silva, de noble fam\xc3\xadlia portuguesa, va retirar-se de la vida cortesana en 1454, arran d'un vot fet a la Mare de D\xc3\xa9u: Beatriu deia que la Mare de D\xc3\xa9u li havia salvat la vida a canvi que ella fund\xc3\xa9s un institut religi\xc3\xb3s dedicat a la devoci\xc3\xb3 de la Immaculada Concepci\xc3\xb3. Va retirar-se, sense prendre l'h\xc3\xa0bit, al monestir de monges dominiques de Santo Domingo el Real de Toledo._NEWLINE_El 1484 es trasllad\xc3\xa0, amb dotze religioses m\xc3\xa9s, al palau de Galiana, a Toledo, un edifici que li va cedir Isabel I de Castella perqu\xc3\xa8 hi fund\xc3\xa9s la seva comunitat de la Immaculada. La fundadora volia que l'orde tingu\xc3\xa9s una regla, un h\xc3\xa0bit i un r\xc3\xa9s propis: amb el suport de la reina Isabel, va obtenir l'aprovaci\xc3\xb3 de les constitucions, redactades per ella mateixa. El monestir, sota l'advocaci\xc3\xb3 de la Santa Fe, i la seva constituci\xc3\xb3 van ser aprovats per Innocenci VIII el 30 d'abril del 1489 amb la butlla Inter universa, per\xc3\xb2 donant-los la regla cistercenca i la potestat de tenir constitucions pr\xc3\xb2pies, sempre que no contradiguessin la regla. Les monges s'obligaven a recitar di\xc3\xa0riament l'ofici de la Immaculada i es posaven sota la jurisdicci\xc3\xb3 de l'ordinari de la di\xc3\xb2cesi._NEWLINE_Una llegenda diu que la butlla d'aprovaci\xc3\xb3 que venia de Roma viatjava en un vaixell que va naufragar, per\xc3\xb2 que Beatriu va poder trobar-la miraculosament a la seva cel\xc2\xb7la del convent de Santa Fe, a Toledo. Van passar mesos fins que aquest document va ser reconegut com a v\xc3\xa0lid i es va fer p\xc3\xbablic. Finalment, quan tot est\xc3\xa0 preparat per a establir el nou orde, amb la professi\xc3\xb3 solemne de la fundadora, aquesta va morir, amb 69 anys, l'agost de 1491.\n_START_SECTION_\nEntrada a la fam\xc3\xadlia franciscana\n_START_PARAGRAPH_\nEn morir les monges dominiques van intentar que la nova comunitat concepcionista s'integr\xc3\xa9s a la dominicana. Juan de Tolosa, francisc\xc3\xa0, va intervenir i va evitar que l'Orde de la Immaculada Concepci\xc3\xb3 desaparegu\xc3\xa9s, per\xc3\xb2 arran de la reforma mon\xc3\xa0stica del cardenal Cisneros, la butlla Ex supernae providentia del 19 d'agost de 1494, del papa Alexandre VI va imposar a les monges que adoptessin la regla de les clarisses i restessin sota la direcci\xc3\xb3 dels frares menors observants. L'orde pass\xc3\xa0, aix\xc3\xad, a la fam\xc3\xadlia franciscana, tot i que Beatriu, expressament havia volgut que l'orde tingu\xc3\xa9s una regla pr\xc3\xb2pia i no havia tingut cap relaci\xc3\xb3 amb els franciscans._NEWLINE_En 1496, el monestir concepcionista va quedar unit a la comunitat benedictina de San Pedro de las Due\xc3\xb1as, que seguia la regla de Santa Clara, i va estar a punt de desapar\xc3\xa8ixer. El cardenal Cisneros va separar les dues comunitats i va traslladar el convent de Santa Fe al que havien ocupat els franciscans, que va esdevenir la casa mare de l'orde: el Convent de la Concepci\xc3\xb3 de Toledo. El suport que va donar el cardenal al nou monestir f\xc3\xa9u possible que sobrevisqu\xc3\xa9s i, en poc temps, hi hagu\xc3\xa9s noves fundacions concepcionistes._NEWLINE_El 17 de setembre de 1511, el decret Ad statum prosperum de Juli II, a inst\xc3\xa0ncies de Ferran II d'Arag\xc3\xb3, va recon\xc3\xa8ixer les concepcionistes com a orde religi\xc3\xb3s aut\xc3\xb2nom, encara que vinculat a l'\xc3\xb2rbita franciscana. Des de llavors s\xc3\xb3n tamb\xc3\xa9 conegudes com a concepcionistes franciscanes. El 1616 van rebre unes noves constitucions redactades pel cardenal Francisco de Qui\xc3\xb1ones._NEWLINE_A partir d'aquest moment l'orde comen\xc3\xa7a a difondre's. En 25 anys s'havien fundat 25 convents, alguns dels quals eren beateris que abra\xc3\xa7aven el nou orde. Es va estendre per tot Espanya i Am\xc3\xa8rica, essent la primera fundaci\xc3\xb3 americana la de M\xc3\xa8xic, de 1540, que va ser el primer monestir de vida contemplativa del nou continent.\n_START_SECTION_\nRetorn al carisma original\n_START_PARAGRAPH_\nNo ser\xc3\xa0 fins despr\xc3\xa9s del Concili Vatic\xc3\xa0 II (que amb el decret Pefectae Charitatis sobre la renovaci\xc3\xb3 dels ordes religiosos i el deure dels religiosos de seguir el carisma fundacional de cada orde) que l'orde inicia un moviment de retorn al carisma original. La mare Mercedes de Jes\xc3\xbas Egido (1935-2004) va \xc3\xa9sser-ne la principal impulsora. A m\xc3\xa9s, van trobar-se a l'Arxiu Vatic\xc3\xa0 les cartes originals de Santa Beatriu i es va veure que havien estat manipulades pels franciscans per a fer que l'orde qued\xc3\xa9s sota el seu control. _NEWLINE_Per tot aix\xc3\xb2, el 8 de setembre de 1996 es va aprovar la possibilitat que els monestirs concepcionistes que volguessin podien desvincular-se de l'Orde de Frares Menors sense deixar, per aix\xc3\xb2, d'\xc3\xa9sser de l'Orde de la Immaculada Concepci\xc3\xb3. Va haver-hi monestirs que van fer-ho, tornant a la regla cistercenca original i d'altres que es mantingueren amb la regla de Santa Clara."